ཤེས་པར་བྱའོ།།ཆོས་ཐམས་ཅད་རྨི་ལམ་ལྟ་བུ་དང་སྨིག་རྒྱུ་ལྟ་བུ་དང་བྲག་ཅ་ལྟ་བུ་དང་མིག་ཡོར་ལྟ་བུ་དང་ཆུ་ཟླ་ལྟ་བུ་དང་སྤྲུལ་པ་ལྟ་བུ་དང་གཟུགས་བརྙན་ལྟ་བུ་དང་ནམ་མཁའ་ལྟ་བུར་རབ་ཏུ་ཤེས་པར་བྱའོ།།གཞོན་ནུ་བྱང་ཆུབ་སེམས་དཔའ་སེམས་དཔའ་ཆེན་པོས་ནམ་ཆོས་ཐམས་ཅད་སྒྱུ་མ་ལྟ་བུར་ཡོངས་སུ་ཤེས་ཤིང་།ཆོས་ཐམས་ཅད་རྨི་ལམ་ལྟ་བུ་དང་སྨིག་རྒྱུ་ལྟ་བུ་དང་བྲག་ཅ་ལྟ་བུ་དང་མིག་ཡོར་ལྟ་བུ་དང་ཆུ་ཟླ་ལྟ་བུ་དང་སྤྲུལ་པ་ལྟ་བུ་དང་གཟུགས་བརྙན་ལྟ་བུ་དང་ནམ་མཁའ་ལྟ་བུར་ཡང་དག་པ་ཇི་ལྟ་བ་བཞིན་ཡོངས་སུ་ཤེས་པ་དེའི་ཚེ།གཞོན་ནུ་བྱང་ཆུབ་སེམས་དཔའ་སེམས་དཔའ་ཆེན་པོ་འདི་ཆོས་ཟབ་མོ་བཟོད་པ་ལ་མཁས་པ་ཞེས་བྱའོ།།ཆོས་ཟབ་མོ་བཟོད་པ་དང་ལྡན་པ་དེ་འདོད་ཆགས་པར་འགྱུར་བའི་ཆོས་ལ་མི་ཆགས།ཞེ་སྡང་བར་འགྱུར་བའི་ཆོས་ལ་མི་སྡང་།གཏི་མུག་པར་འགྱུར་བའི་ཆོས་ལ་མི་རྨོངས་སོ།།དེ་ཅིའི་ཕྱིར་ཞེ་ན།འདི་ལྟར་དེས་ཆོས་དེ་ཡང་དག་པར་རྗེས་སུ་མི་མཐོང་།ཆོས་དེ་མི་དམིགས་ཏེ།གང་འདོད་ཆགས་པ་དང་གང་ལ་འདོད་ཆགས་པ་དང་གང་གིས་འདོད་ཆགས་པ་དང་གང་ཞེ་སྡང་བ་དང་གང་ལ་ཞེ་སྡང་བ་དང་གང་གིས་ཞེ་སྡང་བ་དང་གང་གཏི་མུག་པ་དང་གང་ལ་གཏི་མུག་པ་དང་གང་གིས་གཏི་མུག་པར་འགྱུར་བའི་ཆོས་དེ་དེས་ཡང་དག་པར་རྗེས་སུ་མི་མཐོང་ཞིང་ཆོས་དེ་མི་དམིགས་སོ།།ཆོས་དེ་ཡང་དག་པར་རྗེས་སུ་མི་མཐོང་ཞིང་མི་དམིགས་པས་འདོད་ཆགས་པ་མེད་པ།ཞེ་སྡང་བ་མེད་པ།གཏི་མུག་པ་མེད་པ།སེམས་ཕྱིན་ཅི་མ་ལོག་པ།མཉམ་པར་བཞག་པ་ཞེས་བྱའོ།།སྤྲོས་པ་མེད་པ་ཞེས་བྱའོ།།རྒལ་བ་ཕ་རོལ་ཏུ་ཕྱིན་པ་ཞེས་བྱའོ།།སྐམ་ལ་ཕྱིན་པ་ཞེས་བྱའོ།།བདེ་བར་སོན་པ་ཞེས་བྱའོ།།མི་འཇིགས་པ་ཐོབ་པ་ཞེས་བྱའོ།།ཚུལ་ཁྲིམས་ཅན་ཞེས་བྱའོ།།ཡེ་ཤེས་ཅན་ཞེས་བྱའོ།།ཤེས་རབ་ཅན་ཞེས་བྱའོ།།བསོད་ནམས་ཅན་ཞེས་བྱའོ།།རྫུ་འཕྲུལ་ཅན་ཞེས་བྱའོ།།དྲན་པ་ཅན་ཞེས་བྱའོ།།བློ་གྲོས་ཅན་ཞེས་བྱའོ།།རྟོགས་པ་ཅན་ཞེས་བྱའོ།།ངོ་ཚ་ཤེས་པ་དང་ལྡན་པ་ཞེས་བྱའོ།།བརྟན་པ་དང་ལྡན་པ་ཞེས་བྱའོ།།སྤྱོད་པ་དང་ལྡན་པ་ཞེས་བྱའོ།།སྦྱངས་པའི་ཡོན་ཏན་ཡོ་བྱད་བསྙུངས་པ་དང་ལྡན་པ་ཞེས་བྱའོ།།ཉོན་མོངས་པ་མེད་